Klamstvo na prídel

Autor

Vydavateľ

Licencia

Vydanie

Autor obálky

Stanislav Hoferek

Greenie knižnica

CC-BY-NC-ND

Prvé (2024)

Thinkers

O knihe

Nič nie je čiernobiele, ani pravda a lož. Vždy ide o nejaký druh harmónie. Vždy je viac darcov krvi ako vrahov, a taktiež sa stretávame s ľuďmi, ktorí klamstvá odhaľujú a odcudzujú. Nie všetci sú rovnakí a to je tak dobre, ako i zle. Žiaľ, v rozličných kultúrach sa nájdu ľudia, pre ktorých sú všetci ostatní odpad, s výnimkou tých, ktorí im za dezinformácie platia alebo ich v klame čo najviac podporujú.

Zbierka je odvážnou ukážkou rozličných zlých ľudských vlastností a ukážky toho, na akých vratkých nohách väčšina klamstiev stojí - i keď ich autori by v iných krajinách už dávno sedeli. V knihe nemôže chýbať irónia, absurdita či niekedy až prehnaná úprimnosť. Hlavne v časoch, keď je dôležité nielen čo si myslíme, ale i to, čo si myslia tí, ktorí nám dobre nechcú a nikdy ani nechceli.

Obsah

Klamstvo na prídel 1

O knihe 2

Hračky z ostnatého drôtu 4

Stalker poetry 5

Fraktúra srdca 6

Ohmov zákon 7

Teplovzdušná poézia 8

Montezuma, kráľ starých Slovákov 9

Šéfe, máme problém 11

Stratení 12

Slová 14

A čo deti? 15

Falošná skromnosť 17

Mlčanie 18

Choose 19

Figúry 20

Temnota 22

Klamstvo na prídel 24

Dozimeter 25

Ivan Veľkolepý 26

Štvornásobne premiérska 27

Hračky z ostnatého drôtu

Pre mužov z ocele

a s oceľovými nervami

sú určené hračky

z ostnatého drôtu

Je z toho hra na skrývačku

pred zlobou

a pred ľuďmi

ktorí majú zo spevnenej ocele

svoju nenávisť

Sloboda je na dohľad

len treba skrotiť stenu

a ďalšiu a ďalšiu stenu

a takmer náhodné mínové pole

ktoré sa schováva

za stenou

„bojovníkov za mier“

Stalker poetry

Čakanie na Godota

alebo len na niekoho

ku komu sa podľa súdu

nemáš približovať

Nudný život plný čakania

v daždi, snehu

s niekoľkými úpalmi

len aby sa niekto hlúpy

mohol znovu ukázať

ako absolútny idiot

Niekedy je miesto nudy adrenalín

však už len osem hodín

a ten niekto

pôjde možno okolo

Niekto má svoje strážne veže

a skúma, čo je nové

s jednou falošnou tvárou

a desiatimi falošnými profilmi

Fraktúra srdca

Fraktúra srdca na dve chlopne

vo vzduchoprázdne iba vzduch

falošná reklama na faloš

má muchy, aj žiť bez múch

Zábavný a milý vrhač kopačiek

zase chce zmenu a zmena je život

držíme spolu so sekundovým lepidlom

ľudskosť s pečiatkou a mačiatkom

Ľahko spoznateľný totálny chaos

krájame nudu zábavným spôsobom

priblížime sa na deväť milimetrov

a rýchlosťou svetla spolu meriame tmu medzi nami…

Ohmov zákon

Strach, hlúposť a nenávisť

to je nový Ohmov zákon

a popri tom troch fyzikov

zmláti zákon ulice

S palicami sú silní aj tí

ktorí sú príliš slabí

na malú násobilku

Teplovzdušná poézia

Nenávisť na stoosemdesiat

alebo aj na tristo, keď je treba

a s ventilátorom

nech sa dostane ideálne ku každému

Keď fanatici zahoria svojim plameňom

tak horia ideály humanizmu

aj zajtrajšky a všetky sny

ktoré boli ukradnuté deťom

Žijeme vo svete, kde gril je štandard,

aj lož, prefíkaná či celkom obyčajná,

sa dá nastaviť na 36,7°C

presne na človeka

a šíriť ďalej ako lesný požiar

lebo v ceste sú ďalšie ovce a ďalší otroci

ktorí majú rovnakú teplotu tela

len kým sa nenaštvú

na to a na tých

ktorých síce nemôžu

ale hlavne nechcú

pochopiť či tolerovať

Montezuma, kráľ starých Slovákov

Storočia utekajú krížom krážom

fakty sa zazimovali

už majú svoje nory

tukové zásoby

a blbú predtuchu

že sa neoplatí ísť von

Národniari tvrdia hlúposti

o národoch

však načo sú im fakty

dôkazy nie sú pre nich kľúčom

to už radšej mozog pod vankúšom

sa im radšej vyhýba

Je ľahké dať za Slováka

ktorúkoľvek postavu

bratov z Grécka

Putina z Wishu

a aj Tarju z Najtvišu

lebo pravda je tu, u nás

tak môže byť veľkým kráľom

hrdých pred pred pred Slovákov

i tam toten Montezuma

Časovo je bližšie od Svätopluka

ale v rámci mienkotvorného ducha

si mohol dať „naše“ zemiaky

a nedal Cyrila s Metodom do laty

Šéfe, máme problém

Šéfe, máme veľký problém

na ten sme ešte nedospeli

po volebnom guláši sa na to pozriem

málo psychopatov na meter štvorcový

Komu klamať, koľko klamať

aká je správna kadencia

kedy dať spravodlivosť plávať

keď je pamäť ako špongia?

Pravoslávne naľavo

a napravo od nápravy

na titulky obálok

kde sú len falošné správy…

Stratení

Stratení

(aj) zabudnutí

poslaní do pekla

šmahom ruky

Preč od sveta bez tieňov

a bez iných odtieňov

Svet stvorený jednou ceruzou

pre jeden odtieň

rovnakej DNA

v rovnakom okamihu

Svet, kde je zábava na prídel

a pre každého rovnaká

svet, kde svet nie je svetom

len akousi paródiou

bez začiatku

a s koncom v nedohľadne

svet zakázaných prianí

a prikázaných zákazov

kde sa stráca jedno všetko

a ostáva jedno veľké nič

kríže sú rovnaké

parcela je nekonečná

a ľudskosť je v krásnej knihe

ktorá horí jasným plameňom

v každom jednom živote

Rozomleté sny sa snažia uniknúť

no nočné mory

sú s väčšími zubami

a s menším odhodlaním

byť niečím viac

Slová

Počul som tvoje krásne slová

no dnes len ich ozvenu

slová boli prvé menu

dnes sú celé z arzénu

Nerozumiem tvojmu objatiu

už len tvojim odmietnutiam

strácam celú citovú výplatu

žijem, dýcham, túžim, dúfam

A čo deti?

Malý chlapec sa hrá s hračkou

kúsok zničeného tanku

a rozmýšľa nad životom

na pokraji smrti

Okolo neho je technika

mocné, lietajúce stroje

s rozličnými vlajkami

Niektoré nesú vody a jedlo

aj kúsky čokolády

a tak ich tie druhé

musia z logiky veci

poslať k zemi

Ideálne čo najbližšie k ľuďom

lebo tak si to praje

malý muž veľkých činov

ktorý má menej IQ

ako zatykačov

za zločiny proti ľudskosti

Chlapec sa hrá

a dúfa

že niekoho z kamarátov

alebo ich rodičov

ešte niekedy uvidí

S úsmevom

ale pravdepodobne

bez úsmevu

Falošná skromnosť

Dve kilá falošnej skromnosti

len žiadne drobné dávky

aj keď AK-47 si nepotrpí

na pretvárky

Skromné požiadavky vo vojne

len smrť, otroctvo, zničenie duše

a ak sa rozseká každý kúsok

všetkého s krvným obehom

tak možno

ale naozaj len možno

bude mier

až do ďalšej epochy

zatemnenia mysle

Mlčanie

Ohlušujúce mlčanie

jedenkrát áno

stokrát nie

žiadne možno, žiadne potom

len tam kdesi

za veľkým plotom

a za siedmymi horami

je jedno veľké NIE

ktoré sa rozhodne neschováva

nad nami

Svieti ticho

počuť tmu

a túžba žiť

je kdesi v medzipriestore

na ktoré nie je miesto

Choose

Choose your own lies

your own version of liberty

choose how you will try to face

yourself

Choose your spirit animal

and kill it with your hatred

in the name

of greater good

Or choose to live

and not be a slave

to your own distrust

engineered by

your weakened sanity

Figúry

E4, E5, E6

a túžba

že ťa niečo nezožerie

a cez dlhé pole

môžeš pozorovať rýchlejších

Len stále vpred

na plný výkon

políčko za políčkom

až kým nenarazíš

na iného pešiaka

Alebo zvoliť iný štýl

uhlopriečky ľúbil už Pytagoras

a ty sa strácaš, zas a znova

keď nevieš ísť jednoducho dopredu

Alebo môžeš byť veľký rytier

jazdec na šialenom koni

a nikto nevie kam ťa nakloní

keď už zase nevieš ísť rovno

Čo takto pevný základ?

Rýchlosť jasná, smer tak isto

máš ísť rovno, cez plexisklo

až do poslednej výmeny

bude to rovnaké potom?

Bez zmeny?

Alebo byť ako Freddie Mercury

ak dostaneš priestor

tak si cválaš životom

a ak sa priestor zúži

a tvoj život je na vlásku

tak ti nič nepomôže.

Aj ten najpohyblivejší terč

ostáva terčom

pre iných

Kráľovská hra

o kráľa

ktorý je aktívny až potom

čo ostatných preriedi

chamtivosť či zloba

alebo náhoda

alebo jednoduchá cesta

na slovíčko

s celou armádou

či s jedným veľmi nebezpečným chlapíkom

ktorý je občas skôr dáma než chlap

Temnota

V temnote každodennosti

päť démonov za sebou

steny a mreže

často skladané z papierov

Čísla, grafy, štatistiky

na dotyky sú smernice

v temnotách od skorého rána

nie je čas na výdych

a žiadna hviezdna brána

nás nedovedie

ani len do detstva

Ideály sú v zlomkoch stratené

a my sme len zle pochopené

a pritom maličké

veličiny

vo veľkom svete

zložené z väčšie a menšie

pretože nič sa nerovná viac

ako zápas

za ukončenie temnoty

V dlhánskej databáze máme aj sny

a už je jasné

čo by sme si mali smiať

pre dobro všetkých

ktorí sa k nám

matematicky

nepočítajú

Klamstvo na prídel

Otvor si sociálnu sieť

pre sociálnych netvorov

a nasaj svoje každodenné klamstvá

Sú zadarmo

platíš len svojou biednou dušou

a len do konca života

Nauč sa naše klamstvá

alebo ich pozmeň

nech sa to najhoršie z teba

krásne ukáže

Nájdi si cieľ

nejakú mocnosť

alebo slabú skupinu

lebo ten, kto nenávidí

a klame ako o život

môže doniesť smrť

neveriacim

v jedinú lož

ktorú interne voláme

jediná pravda™

Dozimeter

Dozimeter, barometer

všetko naladené na východ

aj keď to žiadny zmysel nedáva

Brat za brata

kat za kata

všade nejaká otrava

Novičokom za lepšie zajtrajšky

a niekedy je zajtra lepšie ako dnes

aj keď sú klamstvá na predpis

Klamstvo ráno, pred raňajkami

však treba bojovať za niečo

čo nebude ani zajtra

a ani dnes

z logiky veci

a celkom odveci

fungovať

Keď dozimeter nachytá rádio aktívne klamať

a začne Infovojna za vojnu a nie za mier

tak nám veľký starý maco pogratuluje

k našej chvályhodnej

úbohosti

Ivan Veľkolepý

Malý Ivan sa krásne hrá

najrýchlejšie AK-47 poskladá

urobí radosť svojej mati

boli šiesti, už sú len piati

Najstarší zahynul ako hrdina

aspoň tak to propaganda spomína

dostal namiesto nohy drevenú palicu

je to geroj, doniesol varnú kanvicu!

Ivan z Krasnodaru bude lepší

poskladal granát, to ho tak teší

nasadne do tanku a dobyje Kyjev

potom bude kanvíc riadny prílev!

A ak nie, tak aspoň postrieľa isto

všetkých tých fašistov a satanistov

ktorých síce nenašli na Ukrajine

ale to nevadí, však ten čas plynie

Najdlhšie tri dni v histórii sveta

oni sa bránia? No tak bude odveta!

Ivko už poskladal aj nášľapné míny

patriarcha mu požehnal, bude bez viny…

Štvornásobne premiérska

Bohatší, aj keď to taja

kápo nejednej mafie

ako vraveli tí traja

iba sviňa prežije

Obľúbené zviera: chobotnica

veľká a celá hnedo-červená

smrtka si nepríde pre Fica

ani keď bude zviera bez mena

Vidí všetko, vlastní všetko

kaštiele, dlažbu i parkety

čuduje sa vôbec niekto?

Aj tak zas rozdá kvety.

Obrázok Fica do každej rodiny

Lukašenko mu závidí, to je jasné

modliť sa v neho nie sme povinní

aspoň zatiaľ. Posledný nech zhasne.

Table of Contents

Klamstvo na prídel 1

O knihe 2

Hračky z ostnatého drôtu 4

Stalker poetry 5

Fraktúra srdca 6

Ohmov zákon 7

Teplovzdušná poézia 8

Montezuma, kráľ starých Slovákov 9

Šéfe, máme problém 11

Stratení 12

Slová 14

A čo deti? 15

Falošná skromnosť 17

Mlčanie 18

Choose 19

Figúry 20

Temnota 22

Klamstvo na prídel 24

Dozimeter 25

Ivan Veľkolepý 26

Štvornásobne premiérska 27